বাংলাতে এলেও কলকাতায় নয় কেন নিতিন নবীন?

কলকাতা: দায়িত্ব নিয়েই ভোটমুখী বাংলা প্রথম সফরে আসছেন নিতিন নবীন (BJP President Nitin Nabin)। দায়িত্ব নেওয়ার পরে এ রাজ্যে তাঁর প্রথম সফর। সেখানে একাধিক কর্মসূচি ও সাংগঠনিক বৈঠক রয়েছে বলে খবর। আগামী মঙ্গলবার দু’দিনের বঙ্গ সফরে আসছেন বিজেপির সর্বভারতীয় সভাপতি নিতিন নবীন। আগামী ২৭ ও ২৮ জানুয়ারি, দু’দিনের সফরে তিনি রাজ্যে আসছেন। নিতিনের দু’দিনের সফরে কেন কলকাতা নেই? বিজেপির সর্বভারতীয় সভাপতি হওয়ার পর নিতিন কেন তাঁর প্রথম পশ্চিমবঙ্গ সফরের জন্য দুর্গাপুর এবং আসানসোলকে বেছে নিলেন, তা নিয়ে জল্পনা শুরু হয়েছে।

বিজেপি সূত্রের খবর, ২৭ জানুয়ারি বিকেল চারটে নাগাদ অন্ডাল বিমানবন্দরে পৌঁছনোর কথা নিতিন নবীনের। সেখান থেকে তিনি সরাসরি দুর্গাপুরে যাবেন। সন্ধে সাড়ে ছ’টা থেকে সাড়ে সাতটা পর্যন্ত দুর্গাপুরের চিত্রালয় মেলা ময়দানে আয়োজিত ‘কমল মেলা’-য় উপস্থিত থাকবেন তিনি। ওই দিন রাতেই দুর্গাপুরের একটি হোটেলে বিজেপির রাজ্য কোর কমিটির বৈঠকে সভাপতিত্ব করবেন নিতিন নবীন।এই বৈঠকে রাজ্যের সাংগঠনিক পরিস্থিতি ও ভবিষ্যৎ কর্মসূচি নিয়ে আলোচনা হওয়ার সম্ভাবনা রয়েছে।জানা যাচ্ছে, ২৮ জানুয়ারি সকালে দুর্গাপুরের ভিরিঙ্গি কালীমন্দিরে পুজো দেওয়ার মাধ্যমে দিনের কর্মসূচি শুরু করবেন বিজেপি সভাপতি। এরপর সকাল সাড়ে দশটা থেকে দুপুর পৌনে একটা পর্যন্ত দুর্গাপুর পূর্বের চিত্রালয় মেলা ময়দানে বর্ধমান বিভাগীয় কার্যকর্তা সম্মেলনে যোগ দেবেন তিনি। এই সম্মেলনে বর্ধমান বিভাগের বিভিন্ন জেলার বিজেপি কর্মী ও নেতৃত্বের সঙ্গে তাঁর মতবিনিময় হওয়ার কথা।দলীয় সূত্রে খবর, সংগঠন মজবুত করা এবং কর্মীদের সঙ্গে সরাসরি যোগাযোগই এই সফরের মূল লক্ষ্য।

আরও পড়ুন: ভোট প্রস্তুতি বৈঠকে বিরাট বার্তা অভিষেকের! কী কী নির্দেশ দিলেন?

দুপুরের পর আসানসোল সাংগঠনিক জেলায় যাবেন বিজেপির সর্বভারতীয় সভাপতি। দুপুর আড়াইটা থেকে পৌনে চারটে পর্যন্ত রানিগঞ্জে আসানসোল জেলা কার্যকর্তা বৈঠকে অংশ নেবেন তিনি। সেখানে স্থানীয় স্তরের সংগঠন, কর্মসূচি ও আগামী দিনের রাজনৈতিক কৌশল নিয়ে আলোচনা হতে পারে বলে দলীয় সূত্রের খবর।দায়িত্ব নেওয়ার পর প্রথম বড় সাংগঠনিক বৈঠকেই পশ্চিমবঙ্গকে (West Bengal) সামনে রেখে নির্বাচনী রণকৌশলের রূপরেখা তৈরি করেন নবনিযুক্ত বিজেপি সভাপতি।

বিশেষজ্ঞদের মতে, আসন্ন বিধানসভা (WB Assembly Election 2026) ভোটে এ রাজ্যে অবাঙালি ভোটব্যাঙ্ককে ‘পাখির চোখ’ করে এগোতে চাইছে বিজেপি। নানা সূত্রের দাবি, বিধানসভা ভোটের আগে দলের কাছে ‘রাঢ়বঙ্গ জোন’ বাড়তি গুরুত্ব পাচ্ছে। পূর্ব ও পশ্চিম বর্ধমান, বাঁকুড়া, পুরুলিয়া, বীরভূমের সাতটি দলীয় সাংগঠনে নজর গেরুয়া শিবিরের। আর তার কেন্দ্রবিন্দুই দুর্গাপুর। বিশেষজ্ঞদের মতে, নিতিনের প্রথম পশ্চিমবঙ্গ সফরকে বেঁধেছেন দুর্গাপুর এবং আসানসোলের মধ্যে।